ଭୁବନେଶ୍ୱର,ଏପ୍ରିଲ ୩୦(ଲୋକାଲ ୱାୟାର): ଲକ୍ ଡାଉନ ଯୋଗୁ ରାଜସ୍ଥାନର କୋଟାରେ ଫସି ରହିଥିବା ଓଡ଼ିଶାର ଛାତ୍ରଛାତ୍ରୀମାନେ ଏବେ ଫେରିବା ଆରମ୍ଭ କରିଥିବା ରାଜ୍ୟ ସରକାରଙ୍କ ଜଣେ ଅଧିକାରୀ ଗୁରୁବାର କହିଛନ୍ତି ।
ଗୁରୁବାର ରାତିେରେ ମଧ୍ୟ ଆଉ ୪ଟି ବସରେ ଛାତ୍ରଛାତ୍ରୀ ଆସିବେ । ଫସି ରହିଥିବା ଅନ୍ୟ ସମସ୍ତ ଛାତ୍ରଛାତ୍ରୀ ଖୁବ ଶୀଘ୍ର ଫେରି ଆସିବେ ବୋଲି ଅଧିକାରୀ କହିଛନ୍ତି ।
ଇତି ମଧ୍ୟରେ ମଧ୍ୟପ୍ରଦେଶ, ଆସାମ, ଉତ୍ତର ପ୍ରଦେଶ ଏବଂ ମହାରାଷ୍ଟ୍ର ସରକାର ସେମାନଙ୍କ ରାଜ୍ୟର ଛାତ୍ରଛାତ୍ରୀଙ୍କୁ ଫେରାଇ ନେଇଥିବା ବେଳେ ଓଡ଼ିଶା ସରକାରଙ୍କ ପକ୍ଷରୁ ପଦକ୍ଷେପ ନିଆଯାଇ ନଥିଲା ।
ତେଣୁ ଅଭିଭାବକମାନେ କ୍ଷୋଭ ପ୍ରକାଶ କରିଥିଲେ । ଏବେ ଓଡ଼ିଶା ସରକାର ଦୁଇ ଜଣ ଆଇପିଏସ୍ ସାର୍ଥକ ଷଡ଼ଙ୍ଗୀ ଓ ଅବିନାଶ କୁମାରଙ୍କ ଓଡ଼ିଶାର ଛାତ୍ରଛାତ୍ରୀଙ୍କୁ ଫେରାଇ ଆଣିବା ଦାୟିତ୍ୱ ଦେଇଛନ୍ତି ।
ଏହାପରେ ଗତକାଲି ପ୍ରଥମ ବ୍ୟାଚ୍ ଛାତ୍ରଛାତ୍ରୀ ଫେରୁଛନ୍ତି । ଛାତ୍ରଛାତ୍ରୀମାନେ ନିଜ ଖର୍ଚ୍ଚରେ ବସ୍ ଯୋଗାଡ଼ କରୁଥିବା ବେଳେ ଓଡ଼ିଶା ସରକାରଙ୍କ ବରିଷ୍ଠ ଅଧିକାରୀମାନେ କୋଟା ଜିଲ୍ଲାପାଳଙ୍କ ସହ ଯୋଗାଯୋଗ କରି ବସ୍ ଯାତାୟାତର ପରମିଟ୍ ପ୍ରସ୍ତୁତ କରୁଛନ୍ତି ।
ମୁମ୍ବାଇ, ହାଇଦ୍ରାବାଦ, ଚେନ୍ନାଇ, ବେଙ୍ଗାଲୁରୁ ଏବଂ ଅନ୍ୟାନ୍ୟ ସହରରେ ଫସି ରହିଥିବା ସମସ୍ତ ଛାତ୍ରଛାତ୍ରୀଙ୍କୁ ଶୀଘ୍ର ଫେରାଇ ଅଣାଯିବ ବୋଲି ରାଜ୍ୟ ସରକାର କହିଛନ୍ତି ।
